**Mi az e-Személyi igazolvány?**

Az e-Személyi az új, fokozatosan bevezetésre kerülő elektronikus személyazonosító igazolvány. Legfontosabb jellemzője, hogy a kártyához speciális tárolóelem tartozik, amely alkalmassá teszi az elektronikus személyazonosításra, ezáltal az elektronikus ügyintézésre is.

Ez az új, európai követelmények szerint készült azonosító okmány ún. multi-applikációs eszköz, használatához tehát több szolgáltatás is kapcsolódik.

**Az egészségügyi alkalmazottak azon csoportja számára kötelező az EESZT-csatlakozás részeként az e-Személyi kiváltása, akik betegadatot fognak továbbítani a TÉR felé. Ez a kórházakban és a járóbeteg szakellátó intézményekben az orvosok részére, a háziorvosok és asszisztenseik részére, illetve a patikai dolgozók részére szükséges.**

**Miért van szükség az e-Személyire?**

A 2017. őszén országosan elinduló Elektronikus Egészségügyi Szolgáltatási Térbe (EESZT) az egészségügyi alkalmazottaknak csak az e-Személyi igazolvány használatával léphetnek be.

A lakosság körében az e-Személyi bevezetésének fő célja az egyszerűbb és gyorsabb e-ügyintézés lehetőségének megteremtése, amely ráadásul minden eddiginél magasabb biztonsággal történik.

**65 év felettieknek is ki lehet váltani igazolványt?**

**65 év feletti egészségügyi alkalmazottaknak ajánlhatják a lejárati idő nélküli személyi igazolvány kiváltását, ez azonban nem tartalmaz elektronikus tárolóelemet, így az EESZT sem használható vele. Kérjük a 65 év felettieket, ilyen esetben igényeljék a 6 évig érvényes, tárolóelemmel rendelkező e-Személyi igazolványt!**

Állandó személyazonosító igazolvány a magyar állampolgárok mellett a bevándorolt, letelepedett, menekült vagy oltalmazott jogállású személyeknek adható. 2016. január 1-jétől a külföldön élő magyar állampolgárok is jogosultak személyazonosító igazolvány igénylésére.

**Hol és hogyan lehetséges az e-Személyi igénylése?**

Az igénylés történhet az [okmányirodai- és kormányablak ügyfélszolgálatok](https://kormanyablak.hu/hu/kormanyablakok)bármelyikében, ahová személyesen vagy az 1818-as kormányzati ügyfélvonalon foglalhat időpontot.

**Milyen dokumentumok szükségesek az igényléshez?**

Az ügyintézéskor be kell mutatni a személyazonosságot igazoló érvényes, vagy egy éven belül lejárt okmányt. Ilyen például a vezetői engedély vagy az útlevél.

Ha a fenti okmányokkal nem rendelkezik, vagy adataiban változás következett be, bemutathatja születési anyakönyvi kivonatát, illetve szükség esetén a névviselés megállapítására alkalmas házassági anyakönyvi kivonatát. A további, esetlegesen igényelt dokumentációról [itt](http://www.kekkh.gov.hu/Eszemelyi/gyik/gyik_altalanos_info)olvashat.

**Szükség van-e az elektronikus aláírás funkciójára is?**

**Az egészségügyi alkalmazottak számára ezeknek a funkcióknak a használata nem szükséges!**

Az [elektronikus aláírás](http://www.kekkh.gov.hu/Eszemelyi/kartya_funkcioi/e_alairas_funkcio_ismerjemeg) megadása, valamint ahhoz kapcsolódóan az e-Személyi olvasó és kártyakezelő alkalmazás igénylése ugyanakkor jelentősen megkönnyítheti az általános ügyintézést, ezért mindenkinek javasolható, ráadásul díjmentes.

**Mennyi idő alatt készül el?**

Az igazolvány kiadására irányuló kérelem elbírálásának határideje – ha a beérkezett adatok alapján a tényállás tisztázott – 8 nap, egyéb esetekben 20 nap.

Az igényléskor lehetőség van SMS és/vagy e-mail értesítést kérni az elkészült igazolvány postára adásának, vagy az okmányirodába érkezésének napjáról.

**Mennyi ideig érvényes?**

Az új személyazonosító okmány érvényességi időtartama 18 év felettieknek 6 év, míg a 12-18 év köztieknek 3 év, 12 alattiaknak pedig vagy 3 év, vagy legkésőbb a 12. életév betöltésének időpontja.

Az e-Személyi minden esetben a jogosult születésnapján veszti érvényét, így nagykorúak esetében a kiváltás évétől számított 6. születésnapon.

Ha a jogosult február 29-én született, és az érvényességi idő lejártának évében ez a nap hiányzik, akkor az okmány érvényességi ideje február 28-án jár le.

*Forrás és további tudnivalók:* [*https://eszemelyi.hu/*](https://eszemelyi.hu/)